Document ID: 32000D0033

NEUVOSTON PÄÄTÖS,
tehty 17 päivänä joulukuuta 1999,
Kreikan liiallisen alijäämän olemassaolosta tehdyn päätöksen kumoamisesta
(2000/33/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 12 kohdan,
ottaa huomioon komission suosituksen,
sekä katsoo seuraavaa:
1) Perustamissopimuksen 104 artiklan 1 kohdassa määrätään, että jäsenvaltiot välttävät liiallisia julkistalouden alijäämiä.
2) Perustamissopimuksen 104 artiklan mukaisesti liiallista alijäämää koskevalla menettelyllä päätetään, onko olemassa liiallinen alijäämä, ja kun liiallinen alijäämä on oikaistu, kyseinen päätös kumotaan; liiallisia alijäämiä koskevasta menettelystä määrätään perustamissopimuksen 104 artiklassa; perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa on lisämääräyksiä liiallista alijäämää koskevan menettelyn soveltamisesta; asetuksessa (EY) N:o 3605/93(1) vahvistetaan yksityiskohtaiset säännöt ja määritelmät kyseisen pöytäkirjan soveltamiseksi; vakaus- ja kasvusopimuksessa, jonka perustana ovat Amsterdamin Eurooppa-neuvoston 17 päivänä kesäkuuta 1997 antama päätöslauselma(2) ja asetukset (EY) N:o 1466/97(3) ja N:o 1467/97(4), annetaan ohjeita, sääntöjä ja selvennyksiä liiallista alijäämää koskevan menettelyn täytäntöönpanosta, julkisyhteisöjen rahoitusaseman valvonnasta sekä talouspolitiikan valvonnasta ja yhteensovittamisesta EMUn kolmannessa vaiheessa.
3) Neuvosto päätti 26 päivänä syyskuuta 1994 perustamissopimuksen 104 artiklan 6 kohdan mukaisesti komission suosituksesta, että Kreikassa on liiallinen alijäämä; perustamissopimuksen 104 artiklan 7 kohdan mukaisesti neuvosto antoi Kreikalle suosituksia 7 päivänä marraskuuta 1994, 24 päivänä heinäkuuta 1995, 16 päivänä syyskuuta 1996, 15 päivänä syyskuuta 1997 ja 29 päivänä toukokuuta 1998 liiallisen alijäämän tilanteen lopettamiseksi.
4) Neuvoston päätös liiallisen alijäämän olemassaolosta kumotaan perustamissopimuksen 104 artiklan 12 kohdan mukaisesti, kun liiallinen alijäämä jäsenvaltiossa, jota asia koskee, on neuvoston käsityksen mukaan oikaistu.
5) Kun neuvosto kumoaa päätöksen, se toimii komission suosituksesta; "julkisyhteisö", "alijäämä" ja "investointi" on määritelty liiallisia alijäämiä koskevasta menettelystä tehdyssä pöytäkirjassa Euroopan kansantalouden tilinpitojärjestelmän (EKT) toisen painoksen mukaisesti; Kreikan annettua syyskuussa 1999 asetuksen (EY) N:o 3605/93 mukaisesti kertomuksensa ovat seuraavassa esitetyt komission toimittamiin tietoihin perustuvat päätelmät aiheellisia:
Julkisyhteisöjen alijäämä pieneni 2,5 prosenttiin bruttokansantuotteesta vuonna 1998, kun se vuonna 1997 oli 4,0 prosenttia ja vuonna 1993 13,8 prosenttia. Vuoden 1998 alijäämä oli hieman suurempi kuin neuvoston kyseiseksi vuodeksi suosittelema tavoite. Julkiset investointimenot olivat 3,7 prosenttia bruttokansantuotteesta vuonna 1998 eli ne ylittivät ensimmäistä kertaa julkisyhteisöjen alijäämän. Viime vuosina tehdyt julkisen talouden korjaustoimet perustuivat suuriin ja kasvussa oleviin perusylijäämiin korkokulujen laskiessa alemman korkotason ja julkisen talouden alijäämän ja bruttokansantuotteen suhteen pienentymisen yhteisvaikutuksesta. Vuonna 1999 alijäämän ennustetaan olevan 1,9 prosenttia bruttokansantuotteesta. Vakaus- ja kasvusopimuksen määräysten mukaisen, Kreikan esittämän vuoden 1998 lähentymisohjelman mukaisesti julkisyhteisöjen alijäämän odotetaan pienentyvän edelleen 0,8 prosenttiin bruttokansantuotteesta vuonna 2001.
Julkisyhteisöjen velka oli enimmillään 112,3 prosenttia bruttokansantuotteesta vuonna 1996, mistä se pieneni kahden seuraavan vuoden aikana 6 prosenttiyksikköä ja oli siis 106,3 prosenttia vuonna 1998. Velkasuhteen ennustetaan olevan 104,5 prosenttia bruttokansantuotteesta vuonna 1999. Kreikan vuoden 1998 lähentymisohjelman mukaisesti velkasuhde saattaa pienentyä alle 100 prosentin bruttokansantuotteesta vuonna 2001. Kreikan hallitus on vahvistanut, että se sitoutuu pitämään perusylijäämän tasolla, joka voimakkaasti tukee velkasuhteen pienentymistä. Tämä perusylijäämä on keskeinen tekijä velkasuhteen pysyvästi alenevan suuntauksen ylläpitämiseksi.
Alijäämä oli vuonna 1998 perustamissopimuksessa määritellyn viitearvon alapuolella, missä sen odotetaan pysyvän myös vuonna 1999 ja pienentyvän edelleen keskipitkällä aikavälillä; velkasuhde on pienentymässä, ja sen odotetaan edelleen pienentyvän tulevina vuosina,
ON TEHNYT TÄMÄN PÄÄTÖKSEN:
1 artikla
Kokonaistilanteen arviointi osoittaa, että Kreikan liiallisen alijäämän tilanne on oikaistu.
2 artikla
Kumotaan Kreikan liiallisen alijäämän olemassaolosta 26 päivänä syyskuuta 1994 tehty neuvoston päätös.
Tämä päätös on osoitettu Helleenien tasavallalle.
Tehty Brysselissä 17 päivänä joulukuuta 1999.

Labels: 2
19
18